Document ID: 32013D0525

DEĊIŻJONI TA’ IMPLIMENTAZZJONI TAL-KUNSILL
tat-22 ta’ Ottubru 2013
li temenda d-Deċiżjoni ta’ Implimentazzjoni 2011/77/UE dwar l-għoti ta’ assistenza finanzjarja tal-Unjoni lill-Irlanda
(2013/525/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew ta’ stabbilizzazzjoni finanzjarja (1), u b’mod partikolari l-Artikolu 3(2) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fuq talba tal-Irlanda, il-Kunsill ta assistenza finanzjarja lill-Irlanda permezz tad-Deċiżjoni ta’ Implimentazzjoni 2011/77/UE (2) bħala sostenn għal programm ekonomiku u ta’ riforma b’saħħtu biex terġa’ tinkiseb il-fiduċja, bil-għan li l-ekonomija tmur lura għal sitwazzjoni ta’ tkabbir sostenibbli, u bil-għan li tiġi ssalvagwardjata l-istabbiltà finanzjarja fl-Irlanda, fiż-żona tal-euro u fl-Unjoni.
(2)
Il-Kummissjoni temmet l-għaxar reviżjoni tal-programm ta’ riforma ekonomika Irlandiża fl-10 ta’ Lulju 2013.
(3)
Tenħtieġ estenzjoni qasira tal-perjodu ta’ disponibbiltà tal-assistenza finanzjarja biex din tkun tippermetti li ssir valutazzjoni komprensiva u intera tal-konformità tal-programm fil-qafas tar-reviżjoni finali b’diliġenza dovuta u biex tiżgura li d-deċiżjoni dwar ir-rilaxx tal-aħħar pagament tkun tista’ tipproċedi f’waqtha.
(4)
Id-Deċiżjoni ta’ Implimentazzjoni 2011/77/UE għandha għalhekk tiġi emendata kif meħtieġ,
ADOTTA DIN ID-DEĊIŻJONI:
Artikolu 1
L-Artikolu 1(2) tad-Deċiżjoni ta’ Implimentazzjoni 2011/77/UE huwa sostitwit b’dan li ġej:
“2. L-assistenza finanzjarja għandha tkun disponibbli għal tliet snin u xahrejn, li jibdew mill-ewwel jum wara d-dħul fis-seħħ ta’ din id-Deċiżjoni.”.
Artikolu 2
Din id-Direttiva għandha ssir effettiva fil-jum tan-notifika tagħha.
Artikolu 3
Din id-Deċiżjoni hija indirizzata lill-Irlanda.
Magħmul fil-Lussemburgu, it-22 ta’ Ottubru 2013.

Labels: 2
19
5
18
15